**Αρχαία Ελληνική Γραμματεία «Οι Έλληνες»** είναι σειρά βιβλίων από τις Εκδόσεις Κάκτος. Σκοπός της σειράς είναι να δημοσιευθούν μεταφρασμένα και σχολιασμένα –για πρώ­τη φορά στην Ελλάδα αλλά και διεθνώς– όλα τα έργα όλων των συγ­γραφέων της ελληνικής αρχαιότητας. Η σειρά τον Οκτώβρη του 2013 αριθμούσε περισσότερους από 900 τόμους βιβλίων και 25 τόμους αρχαίων λεξικών.

Ιστορία
-------

Η σειρά βιβλίων *Αρχαία Ελληνική Γραμματεία «Οι Έλληνες»* ξεκίνησε να εκδίδεται από τις Εκδόσεις Κάκτος το 1991, έργο ζωής του ιδρυτή των Εκδόσεων Κάκτος Οδυσσέα Χατζόπουλου:

> Βασική μου απόφαση αποτελούσε και αποτελεί η ολοκλήρωση της σειράς. Διότι, πέρα από την αδράνεια της Ακαδημίας και του Κράτους, υπήρξαν μεμονωμένες προσπάθειες ιδιωτών εκδοτών να κυκλοφορήσουν τους αρχαίους συγγραφείς, αλλά κι αυτές, άλλες λιγότερο άλλες περισσότερο, έμειναν ανολοκλήρωτες. (Αναφέρομαι στην εκδοτική εταιρεία «Πάπυρος» που το 1936 ανέλαβε την προσπάθεια έκδοσης αρχαίων συγγραφέων και σε σαράντα σχεδόν χρόνια, μέχρι το 1974, έδωσε στην κυκλοφορία 215 τόμους. Οι εκδόσεις «Ζαχαρόπουλου», επίσης, κυκλοφόρησαν περίπου 130 τόμους στα χρόνια 1938-1980. Την περίοδο της δικτατορίας εμφανίστηκαν οι μεταφράσεις των εκδόσεων «Γεωργιάδη», ενώ δεν έλειψαν και άλλες μικρότερες σε αριθμό έργων και χρονική διάρκεια απόπειρες.)
> 
> — Οδυσσέας Χατζόπουλος, Αθήνα, Νοέμβριος 2005

> Εκείνο που χρειάζεται είναι σύγχρονες μεταφράσεις (τόσο στη γλώσσα όσο και στο πνεύμα), που να μη βαραίνουν και να μην τρομάζουν τους αναγνώστες, μεταφράσεις σαν κι αυτές που διαβάζουν εκατομμύρια άνθρωποι σ' όλον τον κόσμο εκτός από την Ελλάδα.
> 
> — Οδυσσέας Χατζόπουλος, Ιούνιος '91

Η σειρά βιβλίων *Αρχαία Ελληνική Γραμματεία «Οι Έλληνες»*, στο αντικείμενό της, είναι η μεγαλύτερη στον κόσμο.

Βραβεία
-------

> Επτακόσιοι τόμοι με τους αρχαίους συγγραφείς, με το πρωτότυπο και τη μετάφραση, με εισαγωγές, αναλύσεις και σχόλια, δεν είναι απλώς ένας εκδοτικός άθλος, δεν είναι μια προσφορά ανάλογη με τις διαθέτουσες πακτωλούς χρημάτων και χορηγιών σειρές των εκδόσεων Budé και Loeb, που έχουν ανάλογη δομή και εκλαϊκευτικό στόχο, είναι ένας εκδοτικός Διδάσκαλος του Γένους, μια εθνική προσφορά. Το Υπουργείο Εθνικής Παιδείας της σημερινής Ελλάδος είναι «Οι Έλληνες» του «Κάκτου».
> 
> — Κώστας Γεωργουσόπουλος, στην εκδήλωση που οργάνωσε στην Κύπρο το «Ίδρυμα Πιερίδη» για να τιμήσει τη σειρά «Οι Έλληνες» (24 Οκτωβρίου 2002)

Η σειρά βραβεύτηκε τον Απρίλιο του 2000 από το πανεπιστήμιο της Aix-en-Provence, στη Γαλλία, ως ένα από τα σπουδαιότερα έργα της εποχής μας, και αργότερα, τον Οκτώβριο του 2002, από το Ίδρυμα Πιερίδη, στην Κύπρο.

Τον Ιανουάριο του 2004 ο εκδότης Οδυσσέας Χατζόπουλος παρουσίασε τους «Έλληνες» στην Κούβα, με ομιλία του στο Μουσείο Τεχνών της Αβάνας.

Παραπομπές
----------

1. ↑  Κατάλογος βιβλίων *Αρχαία Ελληνική Γραμματεία «Οι Έλληνες»*. Κάκτος. Οκτώβριος 2013.
2. 1 2  *Πλάτωνος Συμπόσιον*. Κείμενον, μετάφρασις και ερμηνεία υπό Ιωάννου Συκουτρή. Αθήνα: Κάκτος. 2005. ISBN 978-960-382-667-5.
3. ↑  Πλάτων (1992). *Απολογία Σωκράτους*. μετάφραση Ηλέκτρα Ανδρεάδη. Αθήνα: Κάκτος. ISBN 978-960-352-027-6.
4. ↑  «Ποιοι είμαστε». Εκδόσεις Κάκτος. Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 4 Δεκεμβρίου 2015.
5. ↑  «Πέθανε ο εκδότης Οδυσσέας Χατζόπουλος». Η Καθημερινή. 27 Ιουνίου 2014. Ανακτήθηκε στις 4 Δεκεμβρίου 2015.
6. ↑  «Πέθανε ο εκδότης Οδυσσέας Χατζόπουλος: Ο ιδρυτής του «Κάκτου» έφυγε από τη ζωή σε ηλικία 73 ετών». Το Βήμα. 27 Ιουνίου 2014. Ανακτήθηκε στις 4 Δεκεμβρίου 2015.
7. ↑  «Πέθανε ο εκδότης Οδυσσέας Χατζόπουλος». Τα Νέα. 27 Ιουνίου 2014. Ανακτήθηκε στις 4 Δεκεμβρίου 2015.

Δείτε επίσης
------------

* Κατάλογος σειράς βιβλίων «Αρχαία Ελληνική Γραμματεία: Οι Έλληνες»

Εξωτερικοί σύνδεσμοι
--------------------

* Εκδόσεις Κάκτος, Αρχαία Ελληνική Γραμματεία «Οι Έλληνες».